આપણને થોડી બકરી અને થોડા પોપટ આપવામાં આવે છે. બકરી અને પોપટની સાથે ગણતરી કરીએ તો એ સંખ્યા થાય છે સાત. તેઓના સાથે મળીને કુલ પગની સંખ્યા થાય છે બાવીસ! હવે આપણને પુછવામાં એ આવ્યું છે કે આપવામાં આવશે કેટલી બકરી અને કેટલા પોપટ હશે? સામાન્ય કુટ પ્રશ્ર્નની રીતથી આ કોયડાનો ઉકેલ મેળવી શકાય. પણ એક નાનકડી છોકરીએ આ ઉખાણું જે રીતે ઉકેલ્યું તેની વાત તમને કરવી છે. તેણે તરત જ જવાબ આપતા કહેલું કે ચાર બકરી અને ત્રણ પોપટ હશે. ચાર બકરીના કુલ પગ થાય સોળ અને ત્રણ પોપટના કુલ પગ છ! આમ કુલ પગ થયા બાવીસ! પણ તેણે જે રીતે ઉકેલ લાવ્યો તેની વાત આ રીતે! છોકરીએ પ્રથમ એવું ધારી લીધુ કે સાતેસાત બકરી જ તેને આપવામાં આવી છે. કુલ પગ થયા અઠ્ઠાવીસ. હવે પગની સંખ્યા ઘટાડવી પડે! એટલે તેણે એક બકરી ઓછી કરી ને ત્યાં એક પોપટ મુક્યો! કુલ સંખ્યા સાત ને પગની સંખ્યા હવે છવ્વીસ, પાછો એક પોપટ ઉમેરીને એક બકરી ઘટાડી. આ રીતે છેવટે ત્રણ પોપટ અને ચાર બકરી સુધી પહોંચી જઇને છોકરીએ કોયડાનો ઉકેલ મસ્ત રીતે લાવી દીધો! તર્ક લગાડવાની એ છોકરીની રીત એકદમ અનન્યા! તેણે આથી ઉલટું વિચારી અને પ્રથમ સાત પોપટ ધારી અને પછી એક એક પોપટ ઘટાડતા જોઇને, બકરી ઉમેરતા જઇને પણ આ કોયડાનો ઉકેલ ખુબ સરસ રીતે લાવી બતાવ્યો! ગણીતમાં રસ અને રુચિનો જન્મ આપી શકવાનું સામર્થ્ય હોય છે આ કોયડાઓમાં!